ai4bharat/Pralekha huggingface dataset:
குடியரசுத் துணைத் தலைவர் செயலகம்
காடுகள் இந்திய நெறிமுறைகள், உணர்வுகள் மற்றும் கலாச்சாரத்தின் ஒருங்கிணைந்த மற்றும் முக்கிய பகுதியாகத் திகழ்கின்றன: குடியரசுத் துணைத் தலைவர் திரு ஜக்தீப் தன்கர்
பருவநிலை மாற்றம் மற்றும் சுற்றுச்சூழல் சீர்கேடு போன்ற மிகப் பெரிய சவால்களை எதிர்கொள்ள அனைத்து நாடுகளும் ஒருங்கிணைந்து செயல்பட வேண்டும் என்று குடியரசுத் துணைத் தலைவர் திரு ஜக்தீப் தன்கர் இன்று அழைப்பு விடுத்துள்ளார். இயற்கை வளங்களை பொறுப்பற்ற முறையில் சுரண்டுவது குறித்து கவலை தெரிவித்த குடியரசுத் துணைத் தலைவர், மனித இனம் பூமியைத் தமது பிரத்தியேகச் சலுகையாக எடுத்துக்கொள்ள முடியாது என்றார்.
நாடாளுமன்ற வளாகத்தில் இந்திய வனத்துறையின் 2021ம் ஆண்டு பிரிவுப் பயிற்சி அதிகாரிகளுடன் குடியரசுத் துணைத் தலைவர் இன்று கலந்துரையாடினார். வனப் பாதுகாப்பில் இந்திய வனப் பணி அதிகாரிகளின் முக்கியப் பங்கைச் சுட்டிக் காட்டிய அவர், பழங்குடி மக்களுடன் பழகி அவர்களின் பழமையான கலாச்சாரத்தின் அனுபவத்தைப் பெறுபவர்களாக வனப் பணி அதிகாரிகள் உள்ளனர் என்று குறிப்பிட்டார். பழங்குடி மக்களின் தேவைகளை நிறைவேற்ற சேவை செய்ய உங்களுக்கு இதன் மூலம் வாய்ப்பு கிடைப்பதாக வனப் பணி அதிகாரிகளிடம் குடியரசுத் துணைத் தலைவர் தெரிவித்தார்.
காடுகளின் முக்கியத்துவத்தைச் சுட்டிக்காட்டிய திரு ஜக்தீப் தன்கர், காடுகள் இந்திய நெறிமுறைகள், உணர்வுகள் மற்றும் கலாச்சாரத்தின் ஒருங்கிணைந்த மற்றும் முக்கிய பகுதியாக உள்ளன என்றார். வன வளத்தில் உலகின் முதல் 10 நாடுகளில் ஒன்றாக இந்தியா உள்ளது என்று குறிப்பிட்ட அவர், இயற்கைக்குச் சேவை செய்வதுடன் மனிதகுலத்திற்குச் சேவை செய்ய வேண்டும் என்று அதிகாரிகளை வலியுறுத்தினார். இந்த அதிகாரிகள் 'இயற்கையின் தூதர்கள்' என்று குடியரசுத் துணைத் தலைவர் பாராட்டினார்.
சுற்றுச்சூழல் சீர்கேடு தொடர்பாகக் கருத்துத் தெரிவித்த குடியரசுத் துணைத் தலைவர், மனிதர்களின் பேராசையால் பொதுவான கிராம நிலங்கள் மற்றும் இயற்கை நீர் நிலைகள் போன்ற வளங்கள் குறைந்து வருவது கவலையளிக்கிறது என்றார்.
அரசுக் கொள்கையின் வழிகாட்டுதல் கோட்பாடுகளின் ஒரு பகுதியாக 'காடுகளின் பாதுகாப்பு மற்றும் பராமரிப்பு' ஆகியவற்றை உள்ளடக்கியதாக அரசியலமைப்பை உருவாக்கியதற்காக, அரசியல் சாசனத்தை வடிவமைத்தவர்களின் தொலைநோக்குப் பார்வையைக் குடியரசுத் துணைத் தலைவர் பாராட்டினார். மக்களுக்கு, இயற்கைப் பாதுகாப்பு போன்ற அடிப்படைக் கடமைகளைச் சேர்க்கும் வகையிலும் சுற்றுச்சூழல் மற்றும் உயிரினங்கள் மீது கருணை காட்ட வேண்டும் என்ற நோக்கிலும் அரசியலமைப்பு திருத்தப்பட்டதை அவர் சுட்டிக் காட்டினார். சுற்றுச்சூழலைப் பாதுகாப்பதில் மக்களை ஈடுபடுத்துவதற்கும் அவர்களின் பங்களிப்பை மேம்படுத்துவதற்கும் அதிக முயற்சிகளை மேற்கொள்ள வேண்டும் என்று அவர் அறிவுறுத்தினார்.
குடியரசுத் துணைத் தலைவரின் செயலாளர் திரு சுனில் குமார் குப்தா, மாநிலங்களவைச் செயலாளர் திரு பி.சி. மோடி, வனத் துறைத் தலைமை இயக்குநர் திரு சி.பி. கோயல் மற்றும் பிற முக்கிய பிரமுகர்கள் இந்தக் கலந்துரையாடலில் கலந்து கொண்டனர்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://www.pib.gov.in/PressReleasePage.aspx?PRID=1886332
பிரதமர் அலுவலகம்
தேசிய டிஜிட்டல் சுகாதார திட்டத்தின் முன்னேற்றம் குறித்து ஆய்வு செய்யும் உயர்நிலை கூட்டத்துக்கு பிரதமர் தலைமை தாங்கினார்
மக்களுக்கு தேவையான பல சேவைகளுக்கு என்டிஎச்எம், டிஜிட்டல் சுகாதார தொழில்நுட்ப தீர்வை அளிக்கவுள்ளது
என்டிஎச்எம்-ன் கீழ் செயல்பாடுகளை விரிவுபடுத்துவதற்கான நடவடிக்கைகள் விரைவுபடுத்தப்படும்: பிரதமர்
அதிக அளவிலான சுகாதார சேவைகளை பெற செய்து மக்களின் வாழ்க்கையை என்டிஎச்எம் எளிதாக்கும்
தேசிய டிஜிட்டல் சுகாதார திட்டத்தை ) ஆய்வு செய்வதற்கான உயர்நிலை கூட்டத்துக்கு பிரதமர் திரு. நரேந்திர மோடி தலைமை தாங்கினார். கடந்த 2020ம் ஆண்டு ஆகஸ்ட் 15ம் தேதி சுதந்திர தின உரையாற்றியபோது, என்டிஎச்எம் தொடங்கப்படுவதை பிரதமர் அறிவித்தார்.
அப்போது முதல் டிஜிட்டல் தொகுதிகள் மற்றும் பதிவேடுகள் உருவாக்கப்பட்டு, இத்திட்டம் 6 யூனியன் பிரதேசங்களில் தொடங்கப்பட்டது. இதுவரை, 11.9 லட்சம் சுகாதார ஐ.டி.க்கள் உருவாக்கப்பட்டுள்ளன. இந்த தளத்தில் 3106 டாக்டர்கள் மற்றும் 1460 வசதிகள் பதிவு செய்யப்பட்டுள்ளன.
டிஜிட்டல் சுகாதாரத்துக்கான திறந்த மற்றும் இயங்கக்கூடிய ஐடி நெட்வொர்க் அமைக்க ஒருங்கிணைந்த சுகாதார இணையதளம் விரைவில் தொடங்க திட்டமிடப்பட்டுள்ளது. இந்த தளம், பொது மற்றும் தனியார் தீர்வுகள் மற்றும் செயலிகளை இணைத்து தேசிய டிஜிட்டல் சுகாதார திட்டத்தின் அமைப்பில் ஒரு அங்கமாக இருக்க முடியும். இந்த தளம், தொலை தூர மருத்துவ ஆலோசனை, பரிசோதனைக் கூட ஆய்வுகள் போன்ற சுகாதார சேவைகளை பயன்படுத்துவோர் தேடி, பதிவு செய்து பயன் பெற அனுமதிக்கும்.
சரிபார்க்கப்பட்ட சுகாதார சேவைகள் அளிக்கும் நிறுவனங்கள் மட்டுமே இந்த தளத்தில் இணைவதை இந்த அமைப்பு உறுதி செய்யும். மக்களுக்கு புதுமைகள் மற்றும் பல சேவைகளுடன், இந்த தளம், டிஜிட்டல் சுகாதார தொழில்நுட்ப புரட்சியை அளிக்கும். இவ்வாறு, சுகாதார கட்டமைப்பு மற்றும் மனித வளங்களை நாடு முழுவதும் திறம்பட பயன்படுத்த முடியும்.
இந்திய தேசிய பணம் செலுத்தும் கார்பரேஷன்  உருவாக்கிய யுபிஐ மின்னணு-பற்றுச்சீட்டு குறித்தும் இந்த கூட்டத்தில் ஆலோசிக்கப்பட்டது. இந்த டிஜிட்டல் பணம் செலுத்தும் முறை வசதி, பணபரிமாற்றங்களை இந்த தளத்தை பயன்படுத்துவோர் டிஜிட்டல் முறையில் மேற்கொள்ள உதவும்.
அரசின் பல திட்டங்களை செயல்படுத்துவதற்கும் இது பயனுள்ளதாக இருக்கும். சுகாதார சேவைகளுக்கு யுபிஐ மின்னணு பற்றுச்சீட்டை உடனடியாக பயன்படுத்த முடியும்.
என்டிஎச்எம் செயல்பாடுகளை விரிவுபடுத்துவதற்கான நடவடிக்கைகளை விரைவாக மேற்கொள்ளவும் பிரதமர் உத்தரவிட்டார். ஏராளமான சுகாதார வசதிகளை அளித்து, மக்களின் வாழ்க்கையை என்டிஎச்எம் எளிதாக்கும் என பிரதமர் கூறினார்.
தொழில்நுட்ப தளம் மற்றும் பதிவுகளை உருவாக்குவதல் போன்றவை தவிர்க்க முடியாத அத்தியாவசிய அம்சங்கள் என்றாலும், நாடு முழுவதும் உள்ள மக்களை தொலை தொடர்பு ஆலோசனைகள் மற்றும் அனைத்துவித மருத்துவ சேவைகளை பெறசெய்து அவற்றுக்கு டிஜிட்டல் மூலமாக பணம் செலுத்த வைப்பதன் மூலமாக மட்டுமே, இந்த தளத்தின் பயன்பாடு வெளியே தெரியும் என பிரதமர் கூறினார். இந்த திசையில் தேசிய சுகாதார ஆணையம் மற்றும் மத்திய சுகாதாரம் மற்றும் குடும்பநலத்துறை அமைச்சகம், எலக்ட்ரானிக்ஸ் மற்றும் தகவல் தொழில்நுட்ப அமைச்சகம் ஆகியவை ஒருங்கிணைந்த முயற்சிகளை மேற்கொள்ளவும் பிரதமர் உத்தரவிட்டார்.
தகவல் மற்றும் ஒலிபரப்பு அமைச்சகம்
‘மடாடேட்டா ஜங்ஷன்’ என்னும் வாக்காளர் விழிப்புணர்வு நிகழ்ச்சியின் 2-வது அத்தியாயம் இன்றிரவு 7.25 மணி முதல் 7.40 வரை அகில இந்திய வானொலியின் எப்எம் கோல்டு அலைவரிசையில் ஒலிபரப்பாகும்
அகில இந்திய வானொலி, இந்திய தேர்தல் ஆணையத்துடன் இணைந்து வாக்காளர் விழிப்புணர்வு குறித்த ‘மடாடேட்டா ஜங்ஷன்’ என்னும் புதிய வாராந்திர நிகழ்ச்சியைத் தொடங்கியுள்ளது. நிகழ்ச்சியின் இரண்டாவது அத்தியாயம் இன்றிரவு, 100.1 எப்எம் கோல்டு சேனலில் 7.25 முதல் 7.40 மணி வரை தில்லி, மும்பை, கொல்கத்தா, சென்னை மற்றும் ஐதராபாத் நிலையங்களில் ஒலிபரப்பப்படும். இந்த நிகழ்ச்சியின் கருப்பொருள், ஒரு வாக்கின் வலிமை என்பதாகும்.
தமிழ், தெலுங்கு, மலையாளம், கன்னடம், இந்தி, ஆங்கிலம் உள்பட 23 மொழிகளில் 15 நிமிட வாராந்திர நிகழ்ச்சி ஒவ்வொரு வெள்ளிக்கிழமையும் ஒலிபரப்பாகிறது.
இது நாடு முழுவதும் உள்ள எம்எம் ரெயின்போ, விவித் பாரதி நிலையங்கள் மற்றும் அகில இந்திய வானொலியின் முதன்மை சேனல்களில் ஒலிபரப்பப்படும். மக்கள் ‘ட்விட்டரில் @airnewsalerts, நியூஸ் ஆன் ஏர் செயலி மற்றும் அகில இந்திய வானொலியின் யூடியூப் சேனல்களிலும் நிகழ்ச்சியைக் கேட்கலாம்.
வாராந்திர நிகழ்ச்சி வாக்காளர் சூழல் அமைப்பின் அனைத்து அம்சங்களையும் உள்ளடக்கியது. ஒவ்வொரு அத்தியாயமும் தேர்தல் செயல்முறையின் ஒரு குறிப்பிட்ட கருப்பொருளை அடிப்படையாகக் கொண்டது. அனைத்து 52 வார கருப்பொருள்களும் அனைத்து தகுதியுள்ள மக்களையும் குறிப்பாக இளைஞர்கள் மற்றும் முதல்முறை வாக்காளர்களை வாக்களிக்க ஊக்குவிப்பதை நோக்கமாகக் கொண்டவை ஆகும். வினாடி வினா, நிபுணர்களின் நேர்காணல் மற்றும் தேர்தல் ஆணையத்தின் எஸ்விஇஇபி  குழு தயாரித்த பாடல்கள் ஒவ்வொரு அத்தியாயத்திலும் ஒலிபரப்பாகும். இந்த நிகழ்ச்சியில் மக்கள் கேள்வி மூலமோ அல்லது ஆலோசனை வழியாகவோ பங்கேற்கும் அம்சமும் இடம்பெறும்.
ஜவுளித்துறை அமைச்சகம்
ஜவுளித் துறையில் திறன் மேம்பாட்டிற்கான சமர்த் திட்டத்தின் கீழ் 1880 மையங்களில் 1,83,844 பயனாளிகளுக்கு பயிற்சி அளிக்கப்பட்டுள்ளது
ஜவுளி அமைச்சகத்தின் சார்பில் ஜவுளித் துறையில் திறன் மேம்பாட்டிற்கான சமர்த் திட்டத்தின்  புதுப்பிக்கப்பட்ட திறன் மேம்பாட்டுத் திட்டம் 2017-18 ஆம் ஆண்டில் தொடங்கப்பட்டது. திறன் மேம்பாடு மற்றும் தொழில்முனைவோர் துறையின் பிரதான் மந்திரி கௌஷல் விகாஸ் யோஜனா இன் கீழ் ஒருங்கிணைக்கப்பட்ட நூற்பு மற்றும் நெசவு நீங்கலாக, ஜவுளிகளின் முழு மதிப்பு சங்கிலியையும் உள்ளடக்கிய, ஒழுங்கமைக்கப்பட்ட ஜவுளி மற்றும் தொடர்புடைய துறைகளில் வேலைவாய்ப்புகளை உருவாக்குவதில் தொழில்துறையின் முயற்சிகளுக்கு துணைபுரியும் வகையில் தேவை அடிப்படையிலான, வேலைவாய்ப்பு சார்ந்த தேசிய திறன் தகுதி கட்டமைப்பு  இணக்கமான திறன் திட்டத்தை சமர்த் வழங்குகிறது.
சிறு நகரங்கள் உட்பட நாடு முழுவதும் சமர்த் திட்டத்தை ஜவுளி அமைச்சகம் செயல்படுத்தி வருகிறது. உற்பத்தியுடன் இணைக்கப்பட்ட ஊக்கத்தொகை  திட்டம், பிரதமரின் மிகப்பெரிய ஒருங்கிணைந்த ஜவுளி மண்டலம் மற்றும் ஆடைகள் , திருத்தப்பட்ட தொழில்நுட்ப மேம்பாட்டுத் திட்டம் , பட்டு சமக்ரா, தேசிய கைத்தறி மேம்பாட்டுத் திட்டம், தேசிய கைவினை மேம்பாட்டுத் திட்டம், ஒருங்கிணைந்த கம்பளி மேம்பாட்டுத் திட்டம் , தேசிய தொழில்நுட்ப ஜவுளி இயக்கம் , ஒருங்கிணைந்த ஜவுளி பூங்காக்களுக்கான திட்டம்  போன்ற பல்வேறு திட்டங்களை ஜவுளி அமைச்சகம் செயல்படுத்தி வருகிறது. நாட்டின் ஜவுளித் துறையின் வளர்ச்சிக்காக பிரத்தியேகமாக சேவை செய்கிறது.
ஜவுளித் துறையில் திறன் மேம்பாட்டிற்கான சமர்த் திட்டத்தின் கீழ் 1880 மையங்களில் 1,83,844 பயனாளிகளுக்கு பயிற்சி அளிக்கப்பட்டுள்ளது. இவற்றில் தமிழ்நாட்டில் 504 மையங்கள் மூலம் 41742 பேருக்கு பயிற்சி அளிக்கப்பட்டுள்ளது.
இத்தகவலை மத்திய ஜவுளித் துறை இணையமைச்சர் திருமதி தர்ஷனா ஜர்தோஷ் மக்களவையில் இன்று எழுத்துப்பூர்வமாக அளித்த பதிலில் தெரிவித்துள்ளார்.
வடகிழக்குப் பகுதி வளர்ச்சி அமைச்சகம்
புவியியல் குறியீடுகள்
2022-ம் ஆண்டு ஏப்ரல் 4-ம் தேதி நிலவரப்படி, இந்தியாவின் வடகிழக்கு பிராந்தியத்தில் இருந்து முப்பத்தைந்து புவியியல் குறியீடுகள் விண்ணப்பங்களை புவியியல் குறியீடுகள் பதிவு அலுவலகம் பதிவு செய்துள்ளது.
இரண்டு புவியியல் பயன்பாடுகள், அதாவது, மேமாங் நரங் மற்றும் காசி மாண்டரின் ஆகியவை மேகாலயா மாநிலத்தில் இருந்து பதிவு செய்யப்பட்டுள்ளன.
மேகாலயாவின் கிழக்கு காசி மலைகளில் உள்ள விசில் கிராமத்தை  புவியியல் குறியீடாகப் பரிந்துரைக்கும் திட்டம் எதுவும் தற்போது இல்லை.
இத்தகவலை வடகிழக்கு பிராந்திய மேம்பாட்டு அமைச்சக அமைச்சர் திரு.ஜி.கிஷன் ரெட்டி இன்று மாநிலங்களவையில் எழுத்துப்பூர்வமாக அளித்த பதிலில் தெரிவித்தார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1814442
சுகாதாரம் மற்றும் குடும்ப நலத்துறை அமைச்சகம்
இந்தியாவில் செலுத்தப்பட்ட மொத்த கொவிட்-19 தடுப்பூசி எண்ணிக்கை 111.40 கோடியைக் கடந்தது
நாட்டில் கடந்த 24 மணி நேரத்தில் 58,42,530 தடுப்பூசி டோஸ்கள் செலுத்தப்பட்டுள்ளன. இத்துடன் நாட்டில் செலுத்தப்பட்ட மொத்தக் கொவிட் தடுப்பூசிகளின் எண்ணிக்கை, இன்று காலை 7 மணி நிலவரப்படி 111.40 கோடியைக்  கடந்தது. 1,14,01,023 அமர்வுகள் மூலம் இந்தச் சாதனைப் படைக்கப்பட்டுள்ளது.
கடந்த 24 மணி நேரத்தில் 12,403 பேர் குணமடைந்துள்ளதால், இதுவரை குணமடைந்தோர் மொத்த எண்ணிக்கை 3,38,26,483 ஆக அதிகரித்துள்ளது.
இதைத் தொடர்ந்து குணமடைந்தோர் விகிதம் தற்போது 98.26 சதவீதமாக உள்ளது.
மத்திய, மாநில அரசுகளின் கூட்டு முயற்சிகளால், தினசரி கொவிட் பாதிப்பு தொடர்ந்து 139 நாட்களாக 50,000-க்கும் கீழ் உள்ளது. கடந்த 24 மணி நேரத்தில் 11,850 பேருக்குப் புதிதாகத் தொற்று ஏற்பட்டுள்ளது.
நாட்டில் கொவிட் பாதிப்பிற்கு சிகிச்சை பெறுபவர்களின் எண்ணிக்கை 1,36,308 ஆக உள்ளது; கடந்த 274 நாட்களில் இது குறைந்த அளவு. நாட்டில் கொவிட் சிகிச்சை பெறுபவர்களின் மொத்த விகிதம் தற்போது 0.40 சதவீதமாக உள்ளது; 2020 மார்ச் மாதத்திற்குப்பின் இது குறைந்த அளவு.
கடந்த 24 மணி நேரத்தில் 12,66,589 கொவிட் பரிசோதனைகள் செய்யப்பட்டன. இதுவரை சுமார் 62.23 கோடி கொவிட் பரிசோதனைகள்  செய்யப்பட்டுள்ளன.
வாராந்திரத் தொற்று உறுதி கடந்த 50 நாட்களில் 2 சதவீதத்திற்கும் குறைவாக நீடித்து, தற்போது 1.05 சதவீதமாக உள்ளது. தினசரித் தொற்று விகிதம் 0.94 சதவீதமாக பதிவாகியுள்ளது. இந்த எண்ணிக்கை தொடர்ந்து 75 நாட்களாக 3 சதவீதத்திற்குக் கீழே 40 நாட்களாக 2 சதவீதத்திற்குக் குறைவாகவும் உள்ளது.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1771367
மனித வள மேம்பாட்டு அமைச்சகம்
அறிவியல் மற்றும் தொழில்நுட்பத்தை மேம்படுத்தவும், ஆராய்ச்சி சுற்றுச்சூழல் அமைப்பை அதிகரிக்கவும் ஆராய்ச்சிப் பூங்காவை அரசு திறக்கிறது
ஐஐடி சென்னை, ஐஐடி மும்பை, ஐஐடி கரக்பூர், ஐஐடி கான்பூர், ஐஐடி தில்லி, ஐஐடி குவஹாத்தி, ஐஐடி ஐதராபாத், ஐஐடி காந்திநகர் மற்றும் ஐஐஎஸ்சி பெங்களூர் ஆகிய இடங்களில் ஆராய்ச்சிப் பூங்காக்களை அமைக்க மத்திய அரசு ஒப்புதல் அளித்துள்ளது. ஐஐடி சென்னை, ஐஐடி காரக்பூர் மற்றும் ஐஐடி தில்லி ஆகியவற்றில் உள்ள ஆராய்ச்சிப் பூங்காக்கள் செயல்பாட்டில் உள்ளன, மற்றவை முடிவடையும் நிலையில் உள்ளன.
இந்த ஆராய்ச்சிப் பூங்காக்களின் முக்கிய நோக்கங்கள், உயர் மதிப்பிலான தொழில்களுடன் ஆராய்ச்சி ஒத்துழைப்பை ஏற்படுத்துதல், மாணவர்களிடம் தொழில் முனைவோர் மற்றும் புதிய முயற்சி மற்றும் வலுவான கல்வி இணைப்புகளை உருவாக்குதல், கல்வி உள்ளடக்கத்தைத் தொழில்துறைக்கு விரிவுபடுத்துவதை அதிகரித்தல், நெருக்கமான ஒத்துழைப்புகள் மூலம் கல்வித் திட்டத்திற்கு மதிப்பு சேர்க்க உதவுதல் போன்றவையாகும். ஆராய்ச்சிப் பூங்காக்களின் பல்வேறு நோக்கங்களை அடைவதற்காக, இவை பொதுவாக நாட்டின் உயர் கல்வி நிறுவனங்களில் நிறுவப்படுகின்றன.
இத்தகவலை மத்திய கல்வித் துறை இணையமைச்சர் டாக்டர் சுபாஷ் சர்க்கார் மக்களவையில் எழுத்துப்பூர்வமாக அளித்த பதிலில் தெரிவித்துள்ளார்.
சுகாதாரம் மற்றும் குடும்ப நலத்துறை அமைச்சகம்
இந்தியாவின் தேசிய தொலை மனநலத் திட்டத்தில் 200,000 க்கும் மேற்பட்ட அழைப்புகள் பெறப்பட்டு இந்தியா ஒரு குறிப்பிடத்தக்க மைல்கல்லைக் கடந்தது
நாட்டில் மனநல சேவை வழங்கலை வலுப்படுத்துவதற்காக 2022 அக்டோபரில் இந்திய அரசால் தொடங்கப்பட்ட தேசிய தொலை மனநல திட்டம், டெலி மனாஸ், 'மாவட்ட மனநல திட்டத்தின்' டிஜிட்டல் பிரிவு ஒரு குறிப்பிடத்தக்க மைல்கல்லை எட்டியுள்ளது. கட்டணமில்லா சேவை தொடங்கப்பட்டதிலிருந்து நாட்டின் பல்வேறு பகுதிகளில் இருந்து 2,00,000 க்கும் மேற்பட்ட அழைப்புகளைப் பெற்றுள்ளது, இது தொடர்ந்து முன்னேற்றத்தை காட்டுகிறது. வெறும் 3 மாத இடைவெளியில் பெறப்பட்ட அழைப்புகளின் எண்ணிக்கை 1 லட்சம் அழைப்புகளில் இருந்து  2 லட்சமாக அதிகரித்துள்ளது.
மத்திய சுகாதாரத் துறை அமைச்சர் டாக்டர் மன்சுக் மாண்டவியா தனது ட்வீட்டில், இந்த சாதனைக்காக நாட்டு மக்களுக்கு வாழ்த்து தெரிவித்துள்ளார்.
31 மாநிலங்கள் மற்றும் யூனியன் பிரதேசங்களில் 42 செயல்படும் டெலி மனாஸ் செல்களுடன், இந்த சேவை தற்போது 20 மொழிகளில் ஒரு நாளைக்கு 1,300+ அழைப்புகளை வழங்குகிறது. 1900-க்கும் மேற்பட்ட ஆலோசகர்கள் பயிற்சி பெற்று முதல் வரிசை சேவைகளை நடத்தி வருகின்றனர். மனநிலையின் சோகம், தூக்கக் கலக்கம், மன அழுத்தம் மற்றும் பதட்டம் ஆகியவை மிகவும் பொதுவான கவலைகளாகும்.
தேர்வு காலத்தில் தேர்வு மன அழுத்தம் தொடர்பான அழைப்புகள் அதிகரித்தன. இந்த அழைப்பாளர்களுக்கு ஆலோசகர்கள் ஆதரவான ஆலோசனைகள் மற்றும் சுய உதவி உத்திகளுடன் உதவினர். பல்வேறு கல்வி நிறுவனங்களில் அதிக மாணவர்கள்/ வளர் இளம் பருவத்தினரை சென்றடைய முயற்சிகள் மேற்கொள்ளப்பட்டு வருகின்றன.
அச்சு ஊடகங்கள், வானொலி மற்றும் சமூக ஊடகங்கள் போன்ற பல்வேறு ஊடக தளங்கள் மூலம் டெலி மனாஸ் சேவைகளை மேம்படுத்துதல் மேற்கொள்ளப்பட்டு வருகிறது. டெலி மனாஸ் அழைப்பாளர்களுக்கு அடிப்படை ஆலோசனை மற்றும் மனநல சேவைகளை தொடர்ந்து வழங்கும், மேலும் தற்போதுள்ள முக்கிய சேவைகள் மற்றும் வளங்களுடன் இணைப்புகளை வரும் நாட்களில் இ சஞ்சீவனியுடன் ஒருங்கிணைத்தல். டெலி மனாஸ் 9 மாதங்களில் 2 லட்சம் அழைப்புகளை எட்டியுள்ள நிலையில், இந்தியா முழுவதும் ஒரு விரிவான டிஜிட்டல் மனநல நெட்வொர்க்கை உருவாக்குவதற்கான அதன் இறுதி இலக்கை அடைவதற்கான பயணத்தில் உள்ளது.
நாட்டில் மனநல நெருக்கடியை அங்கீகரிப்பதற்காக மத்திய சுகாதார மற்றும் குடும்ப நல அமைச்சகத்தால் 2022-23 ஆம் ஆண்டிற்கான மத்திய பட்ஜெட்டில் அறிவிக்கப்பட்ட டெலி மனாஸ் முன்முயற்சி, மக்கள் தங்கள் மனநலப் பிரச்சினைகளுக்கு ஆதரவைப் பெற உதவும் ஒரு புதிய முயற்சியாகும், இதன் மூலம் பொதுவாக மனநலப் பிரச்சினைகளைச் சுற்றியுள்ள களங்கத்தைக் குறைக்கிறது.
இந்தியாவின் தேசிய தொலைநிலை மனநலத் திட்டம் திறன் மேம்பாட்டு முன்முயற்சிகள் மூலம் நாட்டின் மனநல பணியாளர்களை உருவாக்குவதில் கவனம் செலுத்துகிறது, அதே நேரத்தில் மனநல சேவைகள் ஒவ்வொரு வீட்டிற்கும் ஒவ்வொரு தனிநபருக்கும் இலவசமாக சென்றடைவதை உறுதிசெய்கிறது, சமூகத்தின் மிகவும் பாதிக்கப்படக்கூடிய மற்றும் அணுக முடியாத பிரிவுகளை குறிவைக்கிறது.
கட்டணமில்லா ஹெல்ப்லைன்எண்கள்: 14416அல்லது1-800-891-4416என்ற பல மொழி வசதியுடன் அழைப்பாளர்கள் சேவைகளைப் பெற தங்களுக்கு விருப்பமான மொழியைத் தேர்வு செய்ய அனுமதிக்கிறது.
உள்துறை அமைச்சகம்
கொவிட்-19 தொற்றுநோயை முறியடிக்கும் முன்னேற்பாடுகள் பற்றிய மூன்றாவது கூட்டத்துக்கு திரு.அமித் ஷா தலைமை வகித்தார்
பிரதமரின் அறிவுறுத்தலின்படி, சாதாரண மக்களுக்கு தினசரி அத்தியாவசியப் பொருள்கள் கிடைப்பதற்கான ஏற்பாடுகள் பற்றி உள்துறை அமைச்சர் ஆய்வு மேற்கொண்டார்
ஒவ்வொரு குடிமகனின் பாதுகாப்பை உறுதி செய்ய மோடி அரசு உறுதி பூண்டுள்ளது: திரு. அமித் ஷா
மத்திய உள்துறை அமைச்சர் திரு.அமித் ஷா, கொவிட்-19 நோயை முறியடிப்பது தொடர்பான முன்னேற்பாடுகள் குறித்து ஆய்வு மேற்கொள்வதற்காக புதுதில்லியில் இன்று நடைபெற்ற கூட்டத்துக்கு தலைமை வகித்தார். தொற்று பரவலைத் தடுப்பதற்கான பொது முடக்கம் தொடங்கிய மார்ச் 25-ம் தேதிக்குப் பின்னர் நடைபெறும் மூன்றாவது கூட்டம் இதுவாகும்.
பிரதமர் திரு.நரேந்திர மோடியின் அறிவுறுத்தலுக்கிணங்க, சாதாரண மக்களுக்கு தினசரி தேவையான அத்தியாவசியப் பொருள்கள் போதுமான அளவில் கிடைக்க ,அரசு அனைத்து ஏற்பாடுகளையும் செய்துள்ளதாக திரு.ஷா இந்தக் கூட்டத்தில் உரையாற்றிய போது தெரிவித்தார். நாட்டு மக்கள் ஒவ்வொருவரின் பாதுகாப்பையும் உறுதி செய்ய அரசு தீர்மானித்துள்ளதாக அவர் கூறினார்.
மத்திய உள்துறை இணையமைச்சர்கள் திரு.நித்யானந்த் ராய், திரு. கிஷண் ரெட்டி, அமைச்சகத்தின் கட்டுப்பாட்டு அறையைச் சேர்ந்த மூத்த அதிகாரிகள் இந்தக் கூட்டத்தில் கலந்து கொண்டனர். இந்தக் கூட்டத்தில், ‘சமூக விலகல்’ கட்டுப்பாடு தீவிரமாகக் கடைப்பிடிக்கப்பட்டது.
கொவிட்-19 தொடர்பாக மத்திய உள்துறை அமைச்சகம் இதுவரை எடுத்துள்ள முடிவுகள் பற்றி தெரிந்து கொள்ள, பின்வரும் தளத்தை அணுகவும். https://mha.gov.in/sites/default/files/PR_ConsolidatedGuidelinesofMHA_28032020.pdf .
Decisions of the Home Ministry taken so far regarding COVID-19 can be accessed on https://mha.gov.in/sites/default/files/PR_ConsolidatedGuidelinesofMHA_28032020.pdf .
ரசாயனம் மற்றும் உரங்கள் அமைச்சகம்
பதப்படுத்தும் தொழில் துறையில் பசுமை ஹைட்ரஜன், பசுமை அமோனியா உற்பத்தி மற்றும் பயன்பாடு குறித்த கருத்தரங்கின் தொடக்க அமர்வுக்கு மத்திய ரசாயனம் மற்றும் உரத்துறை அமைச்சர் டாக்டர் மன்சுக் மாண்டவியா தலைமை வகித்தார்
தில்லி ஐஐடி-யின் ரசாயன பொறியியல் துறை இந்திய ரசாயன பொறியாளர்கள் கல்விக் கழகம் ஏற்பாடு செய்திருந்த ‘பதப்படுத்தும் தொழில் துறையில் பசுமை ஹைட்ரஜன், பசுமை அமோனியா உற்பத்தி மற்றும் பயன்பாடு” குறித்த இரண்டு நாள் கருத்தரங்கின் தொடக்க அமர்வில் மத்திய ரசாயனம் மற்றும் உரத்துறை, சுகாதாரம் மற்றும் குடும்பநலத்துறை அமைச்சர் டாக்டர் மன்சுக் மாண்டவியா உரையாற்றினார். இந்த கூட்டத்தில் ரசாயனம் மற்றும் உரத்துறை இணையமைச்சர் திரு பகவந்த் கூபாவும் கலந்துகொண்டார்.
இந்த நிகழ்ச்சியில் பேசிய மத்திய அமைச்சர், பசுமை ஹைட்ரஜன் உற்பத்தி மற்றும் மேம்பாட்டில் புதிய கண்டுபிடிப்பையும், ஆராய்ச்சி மற்றும் உற்பத்தியில் வளர்ச்சியையும் ஏற்படுத்துவது அவசியம் என்று கூறினார். பசுமை எரிசக்தி என்ற இலக்கை அரசு மட்டுமே சாதித்துவிட முடியாது என்றும், தேசிய ஹைட்ரஜன் இயக்கத்தின் இலக்கை எட்டுவதற்கு தொழில் துறை – கல்வியாளர்கள்- அரசு ஆகியவற்றின் கூட்டிணைவு மிகவும் முக்கியம் என்று அவர் குறிப்பிட்டார். நமது நாட்டின் முக்கிய தேவையாக எரிசக்தி உள்ளது என்றும், அதில் பசுமை ஹைட்ரஜன் இயக்கம் முக்கியமான பங்குவகிக்கிறது என்றும் அமைச்சர் தெரிவித்தார்.
தேசம் முதலில் என்ற அணுகுமுறையுடன் நமது நாட்டுக்கு மட்டுமின்றி, உலகத்திற்காகவும் கட்டுப்படியாகும் விலையிலும் எளிதில் கிடைக்கும் வகையிலும் பசுமை ஹைட்ரஜன் உற்பத்திக்கு அனைவரும் பாடுபடவேண்டும் என்று டாக்டர் மன்சுக் மாண்டவியா வலியுறுத்தினார். சூரிய எரிசக்தி திறனை அதிகரிக்கும் இலக்கை எட்டுவதன் மூலம் அதன் விலையை குறைத்து விஸ்வகுருவாக நாம் மாறமுடியும் என்று அவர் கூறினார்.
மேலும் விவரங்களுக்கு இந்த ஆங்கில செய்திக்குறிப்பை காணவும்: https://pib.gov.in/PressReleasePage.aspx?PRID=1836750
பொருளாதார விவகாரங்களுக்கான மத்திய அமைச்சரவைக் குழு
2021-22-ஆம் ஆண்டுக்கான கரும்புப் பருவத்தில் சர்க்கரை ஆலைகள், கரும்புக்கு அளிக்கவேண்டிய நியாயமான மற்றும் லாபகரமான விலையை நிர்ணயிக்க மத்திய அமைச்சரவை ஒப்புதல்
கரும்பு விவசாயிகளின் நலனைக் கருத்தில் கொண்டு, 2021-22 கரும்புப் பருவத்திற்கு  சர்க்கரை ஆலைகள் அளிக்கும் கரும்புக்கான நியாயமான மற்றும் லாபகரமான விலைக்கு  பிரதமர் திரு நரேந்திர மோடி தலைமையிலான, பொருளாதார விவகாரங்களுக்கான மத்திய அமைச்சரவைக் குழு ஒப்புதல் அளித்துள்ளது. இதன்படி கரும்பின் எஃப் ஆர் பி, அடிப்படை மீட்பு விகிதம் 10% உடன் குவிண்டால் ஒன்றுக்கு ரூ. 290 வழங்கப்படும். மீட்பு விகிதம் 10%க்கு மேல் அதிகரித்தால் ஒவ்வொரு சதவிகிதத்திற்கும் ஒவ்வொரு குவின்டாலுக்கும் 0.1% அதிகமாக அதாவது குவிண்டால் ஒன்றுக்கு ரூ. 2.90 கூடுதல் தொகை அளிக்கப்படும்.
விகிதம் குறைய நேரிட்டால், ஒவ்வொரு குவிண்டாலுக்கும் 0.1% குறைவாக, அதாவது எஃப் ஆர் பி விலையிலிருந்து ரூ. 2.90 குறைவாக வழங்கப்படும். 9.5%க்கு குறைவாக உள்ள சர்க்கரை ஆலைகளுக்கு விலை குறைக்கப்படாது என்ற முடிவின் மூலம் விவசாயிகளின் நலனை பாதுகாப்பதில் அரசின் ஆக்கபூர்வமான அணுகுமுறை வெளிப்படுகிறது. அத்தகைய விவசாயிகள் கரும்பு பருவம் 2021- 22 இல் குவிண்டால் ஒன்றுக்கு ரூ. 275.50 பெறுவார்கள். தற்போதைய கரும்பு பருவம் 2020-21 இல் இந்தத் தொகை ரூ. 270.75 ஆக உள்ளது.
கரும்பு பருவம் 2021-22 க்கான உற்பத்தித் தொகை, குவிண்டால் ஒன்றுக்கு ரூ. 155 ஆகும். 10% மீட்பு விகிதத்துடன் குவிண்டால் ஒன்றுக்கு ரூ. 290 என்ற இந்த எஃப் ஆர் பி, உற்பத்தி தொகையைவிட 87.1% அதிகம். இதன் வாயிலாக தங்கள் தொகையையும் விட கூடுதலாக 50% மீட்புத் தொகையை விவசாயிகள் பெறுவார்கள்.
தற்போதைய கரும்பு பருவம் 2020-21 இல் ரூ. 91,000 கோடி மதிப்பில் 2,976 லட்சம் டன் கரும்புகளை சர்க்கரை ஆலைகள் கொள்முதல் செய்துள்ளன. இதுவரையிலான கொள்முதலில் இந்த எண்ணிக்கை மிகவும் அதிகமானது. குறைந்தபட்ச ஆதரவு விலையில் நெல்லுக்கு அடுத்தபடியாக கரும்பு அதிகளவில் கொள்முதல் செய்யப்பட்டுள்ளது. கரும்பு பருவம் 2021-22- ல் கரும்பின் உற்பத்தி அதிகரிக்கக்கூடும் என்று எதிர்பார்க்கப்படுவதால் சுமார் 3,088 லட்சம் டன் கரும்புகள் சர்க்கரை ஆலைகளால் கொள்முதல் செய்யப்படக்கூடும். கரும்பு விவசாயிகளுக்கு சுமார் ரூ. 1,00,000 கோடி கிடைக்கும். விவசாயிகளுக்கு உகந்த நடவடிக்கைகளின் வாயிலாக, உரிய காலத்தில் கரும்பு விவசாயிகளுக்கான தொகை அவர்களுக்கு வழங்கப்படுவதை அரசு உறுதி செய்யும்.
கரும்பு பருவம் 2021-22 இல்  சர்க்கரை ஆலைகள் விவசாயிகளிடமிருந்து கொள்முதல் செய்யும் கரும்புகளுக்கு, அனுமதி அளிக்கப்பட்டுள்ள நியாயமான மற்றும் லாபகரமான விலையில் கரும்புகள் வழங்கப்படும். சுமார் 5 கோடி கரும்பு விவசாயிகள் மற்றும் அவர்களைச் சார்ந்தோரின் வாழ்வாதாரத்தில் பெரும் தாக்கத்தை ஏற்படுத்தும் முக்கிய வேளாண் அடிப்படையிலான துறையாக கரும்புத் துறை விளங்குகிறது. சுமார் 5 லட்சம் பணியாளர்கள் சர்க்கரை ஆலைகளில் நேரடியாக பணியாற்றுவதோடு ஏராளமானோர், வேளாண் தொழில் மற்றும் போக்குவரத்து சார்ந்த பணிகளிலும் ஈடுபட்டு வருகின்றனர்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1748833
-----
(
கலாசாரத்துறை அமைச்சகம்
நேதாஜி சுபாஷ் சந்திர போஸின் 125-வது பிறந்தநாளை கொண்டாடுவதற்காக திரு அமித் ஷா தலைமையில் உயர்மட்ட குழு
நேதாஜி சுபாஷ் சந்திர போஸின் 125-வது பிறந்தநாளை கொண்டாடுவதற்காக மத்திய உள்துறை அமைச்சர் திரு அமித் ஷா தலைமையில் உயர்மட்ட குழு ஒன்றை அமைக்க அரசு முடிவெடுத்துள்ளது
.2021 ஜனவரி 23-இல் இருந்து ஒரு வருடத்திற்கு நடைபெற உள்ள நிகழ்ச்சிகள் குறித்து இந்த குழு முடிவு செய்யும். சுதந்திர போராட்டத்திற்கு நேதாஜி அளித்த மாபெரும் பங்களிப்புக்கு நன்றி செலுத்தும் விதமாக இந்த நிகழ்ச்சிகள் நடத்தப்படவுள்ளன.
நேதாஜி சுபாஷ் சந்திர போஸை குறித்து பேசிய பிரதமர் திரு நரேந்திர மோடி, ”காலனி ஆதிக்கத்தை எதிர்ப்பதில், நேதாஜி சுபாஷ் சந்திரபோஸின் வீரமிக்க மற்றும் வரலாற்றில் அழிக்க முடியாத பங்களிப்புக்காக, இந்தியா எப்போதும் அவருக்கு நன்றியுடையதாக இருக்கும். சக இந்தியர்களின் முன்னேற்றத்திற்காகவும், நலனுக்காகவும் பாடுபட்டவர் அவர்,” என்று கூறியுள்ளார்.
நிபுணர்கள், வரலாற்றுவியலாளர்கள், எழுத்தாளர்கள், நேதாஜி சுபாஷ் சந்திர போஸின் குடும்ப உறுப்பினர்கள், இந்திய தேசிய ராணுவத்துடன் தொடர்புடைய முக்கிய பிரமுகர்கள் ஆகியோர் அரசு அமைக்கவுள்ள உயர்மட்ட குழுவில் இடம்பெற்றிருப்பார்கள்.
மேலும் விவரங்களுக்கு இந்த ஆங்கில செய்தி குறிப்பை பார்க்கவும்:
https://www.pib.gov.in/PressReleasePage.aspx?PRID=1682423
••••••••••••••••
(Visitor Counter : 204
பிரதமர் அலுவலகம்
ரஷ்ய அதிபர் புதினுடன் பிரதமர் நரேந்திர மோடி பேச்சு
அவர்கள் இருதரப்பு, பிராந்திய மற்றும் உலகளாவிய பிரச்சினைகள் குறித்து விவாதித்தனர்
ஜி-20 மாநாட்டில் ரஷ்யாவின் பிரதிநிதியாக அந்நாட்டு வெளியுறவு அமைச்சர் பங்கேற்கவுள்ளார்
இந்தியாவின் ஜி 20 தலைமைத்துவப் பதவிக்கு ரஷ்யாவின் தொடர்ச்சியான ஆதரவுக்கு பிரதமர் நன்றி தெரிவித்தார்
பிரதமர் திரு. நரேந்திர மோடி, ரஷ்ய அதிபர் திரு விளாடிமிர் புதினுடன் இன்று தொலைபேசியில் உரையாடினார்.
இருதரப்பு ஒத்துழைப்பின் பல பிரச்சினைகளில் முன்னேற்றத்தை இரு தலைவர்களும் மதிப்பாய்வு செய்தனர். ஜொகன்னஸ்பர்கில் சமீபத்தில் நிறைவடைந்த பிரிக்ஸ் உச்சி மாநாடு உட்பட பரஸ்பர அக்கறை கொண்ட பிராந்திய மற்றும் உலகளாவிய பிரச்சினைகள் குறித்து கருத்துக்களைப் பரிமாறிக் கொண்டனர்.
2023 செப்டம்பர் 9-10 தேதிகளில் புதுதில்லியில் நடைபெறும் ஜி 20 உச்சிமாநாட்டில் கலந்து கொள்ள இயலாது என்று தெரிவித்த அதிபர் திரு புதின், ரஷ்யாவின் பிரதிநிதியாக அந்நாட்டு வெளியுறவு அமைச்சர் திரு செர்ஜி லாவ்ரோவ் பங்கேற்பார் என்றும் தெரிவித்தார்.
இந்தியாவின் ஜி 20 தலைமைத்துவத்தின் கீழ் அனைத்து முன்முயற்சிகளுக்கும் ரஷ்யாவின் தொடர்ச்சியான ஆதரவுக்காக அதிபர் திரு புதினுக்கு பிரதமர் நன்றி தெரிவித்தார்.
தொடர்ந்து பேச்சு நடத்த இரு தலைவர்களும் ஒப்புக்கொண்டனர்.